CELEX: 31987R3159
Language: el
Date: 1987-10-19 00:00:00
Title: Κανονισμός (ΕΟΚ) αριθ. 3159/87 του Συμβουλίου της 19ης Οκτωβρίου 1987 περί ειδικών μέτρων για την εισαγωγή ελαιολάδου καταγωγής Τυνησίας

Avis juridique important

|

31987R3159

Κανονισμός (ΕΟΚ) αριθ. 3159/87 του Συμβουλίου της 19ης Οκτωβρίου 1987 περί ειδικών μέτρων για την εισαγωγή ελαιολάδου καταγωγής Τυνησίας  

Επίσημη Εφημερίδα αριθ. L 301 της 24/10/1987 σ. 0005 - 0006

***** ΚΑΝΟΝΙΣΜΟΣ (ΕΟΚ) αριθ. 3159/87 ΤΟΥ ΣΥΜΒΟΥΛΙΟΥ  της 19ης Οκτωβρίου 1987  περί ειδικών μέτρων για την εισαγωγή ελαιολάδου καταγωγής Τυνησίας  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1915/87 (2), και ιδίως το άρθρο 36,  την πρόταση της Επιτροπής,  Εκτιμώντας:  ότι οι διαπραγματευτικές οδηγίες που ενέκρινε το Συμβούλιο στις 21 Οκτωβρίου 1986 για τη μεσογειακή πολιτική της διευρυμένης Κοινότητας προβλέπουν τη διευκόλυνση της διάθεσης στην κοινοτική αγορά μιας ποσότητας 46 000 τόνων ελαιολάδου καταγωγής Τυνησίας ανά περίοδο εμπορίας·  ότι η κατάσταση της κοινοτικής αγοράς επιτρέπει την εισαγωγή, υπό ειδικές συνθήκες, περιορισμένης ποσότητας ελαιολάδου καταγωγής Τυνησίας κατά τους προσεχείς μήνες χωρίς να υπάρχει κίνδυνος σοβαρής διαταραχής·  ότι, δυνάμει των άρθρων 97 και 295 της πράξης προσχώρησης του 1985, τα συμβατικά ή αυτόνομα προτιμησιακά καθεστώτα που εφαρμόζει η Κοινότητα έναντι των τρίτων χωρών στον τομέα του ελαιολάδου, δεν εφαρμόζονται ούτε στην Ισπανία ούτε στην Πορτογαλία· ότι πρέπει συνεπώς να προβλεφθούν μέτρα ώστε το ελαιόλαδο καταγωγής Τυνησίας να μην μπορεί να διατεθεί στην κατανάλωση στην Ισπανία και την Πορτογαλία με το ευεργέτημα μειωμένης εισφοράς· ότι θα πρέπει να διευκρινισθούν αυτά τα μέτρα στις λεπτομέρειες εφαρμογής του παρόντος κανονισμού·  ότι θα πρέπει να προβλεφθούν οι γενικοί κανόνες για την έκδοση των πιστοποιητικών εισαγωγής προκειμένου να διασφαλισθεί η ίση πρόσβαση των εισαγωγέων ελαιολάδου στην ποσόστωση αυτή,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Κατά την εισαγωγή μη εξευγενισμένου ελαιολάδου, που υπάγεται στις διακρίσεις 15.07 Α Ι α) και β) του κοινού δασμολογίου, το οποίο έχει ληφθεί εξ ολοκλήρου στην Τυνησία και μεταφέρεται απευθείας από τη χώρα αυτή στην Κοινότητα, στη σύνθεσή της στις 31 Δεκεμβρίου 1985, εισπράττεται ειδική εισφορά το ποσό της οποίας καθορίζεται σύμφωνα με τη διαδικασία που προβλέπεται στο άρθρο 4. Αυτό το ποσό δεν πρέπει να είναι μικρότερο από 15 ECU ανά 100 χιλιόγραμμα ούτε μεγαλύτερο από 29 ECU ανά 100 χιλιόγραμμα.  2. Η ειδική εισφορά που αναφέρεται στην παράγραφο 1 εφαρμόζεται, εντός ορίου ποσότητας 6 000 τόνων ελαιολάδου, στις εισαγωγές για τις οποίες έχει υποβληθεί η αίτηση για χορήγηση του πιστοποιητικού που προβλέπεται στο άρθρο 2 εντός τριάντα ημερών από την ημερομηνία έναρξης της ισχύος του παρόντος κανονισμού.  Άρθρο 2  1. Για να εφαρμοσθεί η ειδική προσφορά που αναφέρεται στο άρθρο 1, οι εισαγωγείς πρέπει να υποβάλλουν στις αρμόδιες αρχές των κρατών μελών αίτηση για χορήγηση πιστοποιητικού εισαγωγής. Η αίτηση αυτή πρέπει να συνοδεύεται από αντίγραφο της σύμβασης αγοράς που έχει συναφθεί με τον τυνήσιο εξαγωγέα.  2. Οι αιτήσεις για χορήγηση πιστοποιητικού εισαγωγής πρέπει να υποβάλλονται τη Δευτέρα και την Τρίτη κάθε εβδομάδος. Τα κράτη μέλη ανακοινώνουν στην Επιτροπή κάθε Τετάρτη τα στοιχεία που περιέχονται στις αιτήσεις για χορήγηση πιστοποιητικού που λαμβάνουν.  3. Η Επιτροπή καταγράφει λογιστικά κάθε εβδομάδα τις ποσότητες για τις οποίες υποβλήθηκαν οι αιτήσεις για χορήγηση πιστοποιητικού εισαγωγής. Εξουσιοδοτεί τα κράτη μέλη να εκδίδουν τα πιστοποιητικά μέχρι να εξαντληθεί η ποσόστωση· σε περίπτωση που υπάρχει κίνδυνος να εξαντληθεί η ποσόστωση, εξουσιοδοτεί τα κράτη να τα εκδίδουν κατ' αναλογία της διαθέσιμης ποσότητας.  Άρθρο 3  Τα πιστοποιητικά εισαγωγής που αναφέρονται στο άρθρο 2 ισχύουν για ενενήντα ημέρες.  Οι διατάξεις που προβλέπονται στον κανονισμό (ΕΟΚ) αριθ. 2041/75 της Επιτροπής της 25ης Ιουλίου 1975 περί των ειδικών διαδικασιών εφαρμογής του καθεστώτος πιστοποιητικών εισαγωγής, εξαγωγής και προκαθορισμού στον τομέα των λιπαρών ουσιών (3), όπως τροποποιήθηκε τελευταία από τον κανονισμό (ΕΟΚ) αριθ. 3252/86 (4), για τα πιστοποιητικά εισαγωγής χωρίς προκαθορισμό της εισφοράς εφαρμόζονται όσον αφορά τις εγγυήσεις και την προθεσμία έκδοσης των πιστοποιητικών.  Άρθρο 4  Οι λεπτομέρειες εφαρμογής του παρόντος κανονισμού, και ιδίως αυτές που αποσκοπούν στην αποφυγή των εκτροπών εμπορίου, θεσπίζονται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.  Άρθρο 5  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Λουξεμβούργο, 19 Οκτωβρίου 1987.  Για το Συμβούλιο  Ο Πρόεδρος  L. TOERNAES  (1) ΕΕ αριθ. 172 της 30. 9. 1966, σ. 3025/66.  (2) ΕΕ αριθ. L 183 της 3. 7. 1987, σ. 7.  (3) ΕΕ αριθ. L 213 της 11. 8. 1975, σ. 1.  (4) ΕΕ αριθ. L 302 της 28. 10. 1986, σ. 8.